รัฐบาลไทย-ข่าวทำเนียบรัฐบาล-“สุริยะ” ชื่นชม “ตำรวจทางหลวง-สอบสวนกลาง” หลังร่วมจับกุมรถบรรทุกรายใหญ่ เหตุขนดินน้ำหนักเกินมากกว่ากฎหมายกำหนดถึง 23,170 กก. บน ทล.346 จ.ปทุมธานี
วันพุธที่ 6 ธันวาคม 2566
“สุริยะ” ชื่นชม “ตํารวจทางหลวง-สอบสวนกลาง” หลังร่วมจับกุมรถบรรทุกรายใหญ่ เหตุขนดินน้ําหนักเกินมากกว่ากฎหมายกําหนดถึง 23,170 กก. บน ทล.346 จ.ปทุมธานี
...
นายสุริยะ จึงรุ่งเรืองกิจ รัฐมนตรีว่าการกระทรวงคมนาคม เปิดเผยว่า ภายหลังจากการประชุมแนวทางแก้ไขปัญหารถบรรทุกน้ําหนักเกินร่วมกับหน่วยงานทั้งภาครัฐและเอกชนเข้าร่วมฯ เมื่อวันที่ 23 พฤศจิกายน 2566 ที่ผ่านมานั้น กระทรวงคมนาคมร่วมกับสํานักงานตํารวจแห่งชาติ (สตช.) กองบัญชาการตํารวจสอบสวนกลาง (บช.ก.) กองบังคับการตํารวจทางหลวง (บก.ทล.) และหน่วยงานที่เกี่ยวข้อง ได้บูรณาการการดําเนินงานแก้ไขปัญหาดังกล่าวอย่างเข้มงวด เพื่อป้องกันปัญหาการทุจริตที่อาจจะเกิดขึ้น โดยเฉพาะกรณีบรรทุกน้ําหนักเกินกว่าที่กําหนด รวมถึงแก้ไขปัญหาส่วยสติกเกอร์ทางหลวง
โดยการจับกุมรถบรรทุกน้ําหนักเกินในครั้งนี้เป็นเครือข่ายของรถบรรทุกรายใหญ่ หรือที่รู้จักกันในนาม “ลูกพญาแล“ ซึ่งเป็นผู้มีอิทธิพลของกลุ่มรถบรรทุก ที่ส่อเค้าเลี่ยงกฎหมาย และก่อนนี้ไม่มีหน่วยงานใดกล้าจับกุม แต่อย่างไรก็ตาม ภายใต้การกํากับดูแลของ “คมนาคม” ที่ดํารงไว้ซึ่งคุณธรรม และดําเนินงานด้วยความสุจริต พร้อมที่จะแก้ไขทุกปัญหาที่เกิดขึ้นโดยทันที
นายสุริยะ กล่าวต่อว่า ตนขอชื่นชมหน่วยงานทุกภาคส่วน ทั้งหน่วยงานภายใต้สังกัดกระทรวงคมนาคม บช.ก. บก.ทล. รวมถึงหน่วยงานที่เกี่ยวข้อง บุคลากร และเจ้าหน้าที่ตํารวจทุกท่าน ที่ได้ร่วมกันดําเนินการแก้ไขปัญหารถบรรทุกน้ําหนักเกินได้ประสบผลสําเร็จและมีประสิทธิภาพ
อย่างไรก็ตาม ขอยืนยันว่าในช่วงที่ตนดํารงตําแหน่งรัฐมนตรีว่าการกระทรวงคมนาคม จะต้องไม่มีการทุจริต หรือมีส่วยสติกเกอร์ทางหลวงเกิดขึ้นโดยเด็ดขาด พร้อมขอความร่วมมือหน่วยงานที่เกี่ยวข้อง และกําชับหน่วยงานในสังกัดกระทรวงคมนาคมดําเนินงานทุกขั้นตอนด้วยความโปร่งใส ตรวจสอบได้ พร้อมทั้งปฏิบัติหน้าที่ด้วยความสุจริต รวมถึงต้องสร้างความมั่นใจ และอํานวยความสะดวกในการเดินทางของประชาชนอย่างปลอดภัย และมีประสิทธิภาพในทุกมิติ
สําหรับแนวทางแก้ไขปัญหารถบรรทุกน้ําหนักเกินหลังจากนี้ จะเร่งปรับแก้ไขกฎหมายให้มีโทษปรับในอัตราสูงสุดไม่เกิน 100,000 - 200,000 บาท แล้วแต่กรณีการกระทําความผิด จากเดิมมีโทษปรับในอัตราสูงสุดไม่เกิน 10,000 บาท ส่วนกรณีเพิ่มโทษจําคุกนั้น ได้มอบหมายให้กรมทางหลวง (ทล.) ศึกษาผลดีผลเสีย รวมทั้งให้ดําเนินการเอาผิดกับผู้ประกอบการรถบรรทุกด้วย เมื่อผลศึกษาแล้วเสร็จจะเสนอให้มีการแก้ไขกฎหมายผ่านความเห็นชอบจากสภาผู้แทนราษฎร คาดว่าจะมีผลบังคับใช้ภายใน 1 ปีหลังจากนี้
ทั้งนี้ จากการรายงานของ บก.ทล. ระบุว่า เมื่อวันที่ 29 พฤศจิกายน 2566 ที่ผ่านมา เจ้าหน้าที่ตํารวจทางหลวง ส.ทล.1 กก.1 บก.ทล. ได้ดําเนินการจับกุมตัวนายกิติศักดิ์ แสงดํา อายุ 24 ปี ผู้กระทําความผิดในคดีการใช้ยานพาหนะน้ําหนักเกินอัตราที่กฎหมายกําหนดเดินบนทางหลวง อันเป็นความผิดตามพระราชบัญญัติ ทางหลวง พ.ศ. 2535 (แก้ไขเพิ่มเติม ฉบับที่ 2 พ.ศ. 2549) มาตรา 61 โดยจากการจับกุม พบว่า นายกิติศักดิ์ได้ขับรถยนต์กระบะบรรทุก ยี่ห้อ ISUZU หมายเลขทะเบียน 53-1367 กรุงเทพมหานคร ชนิด 3 เพลา 6 ล้อ ใช้ยาง 10 เส้น และรถพ่วงหมายเลขทะเบียน 53-1368 กรุงเทพมหานคร ชนิด 3 เพลา 6 ล้อ ใช้ยาง 12 เส้น บรรทุกดิน จํานวน 1 คัน
สําหรับการจับกุมในครั้งดังกล่าว ได้จับกุมที่แยกสันติสุข ทล.346 (ถนนรังสิต - ปทุมธานี) ตําบลบางปรอก อําเภอเมืองปทุมธานี จังหวัดปทุมธานี โดยนายกิติศักดิ์ได้นํารถยนต์บรรทุกคันดังกล่าวมาตรวจสอบที่ชั่งน้ําหนักที่ตาชั่งน้ําหนัก จังหวัดปทุมธานี ปรากฎว่า ชั่งได้น้ําหนักรถรวมน้ําหนักบรรทุก 73,670 กิโลกรัม (กก.) ซึ่งพิกัดน้ําหนักตามกฎหมายรถประเภทนี้กําหนดไว้ที่ 50,500 กก. จึงเกินกว่าอัตราที่กฎหมายกําหนด จํานวน 23,170 กก. และได้ร่วมกันดําเนินการจับกุมส่งพนักงานสอบสวน สภ.เมืองปทุมธานี ภ.จว.ปทุมธานี ดําเนินคดี